b'\n_START_ARTICLE_\nV\xc3\xadctor S\xc3\xa1nchez del Amo\n_START_SECTION_\nUra pelaajana\n_START_PARAGRAPH_\nV\xc3\xadctor hankki jalkapallo-oppinsa Real Madridin junioriorganisaatiossa ja debytoi Los Blancosin edustusmiehist\xc3\xb6ss\xc3\xa4 toukokuussa 1996. V\xc3\xadctor pelasi Realissa kaksi kautta ykk\xc3\xb6smiehist\xc3\xb6ss\xc3\xa4 saaden mukavasti vastuuta Fabio Capellon ryhm\xc3\xa4ss\xc3\xa4. H\xc3\xa4n pelasi 36 liigaottelua mestaruuteen p\xc3\xa4\xc3\xa4ttyneell\xc3\xa4 kaudella 1996/97 ja oli mukana voittamassa Mestarien liigaa seuraavalla kaudella._NEWLINE_Kaudeksi 1998/99 V\xc3\xadctor siirtyi Racing Santanderiin, jossa pelasi menestyksekk\xc3\xa4\xc3\xa4n kauden siirtyen kes\xc3\xa4ll\xc3\xa4 1999 Deportivo de La Coru\xc3\xb1aan. V\xc3\xadctor oli yksi Deportivon avainpelaajista, kun joukkue voitti historiallisen liigamestaruuden kaudella 1999/2000. Hyv\xc3\xa4t esitykset jatkuivat my\xc3\xb6s seuraavilla kausilla, jotka olivat sek\xc3\xa4 V\xc3\xadctorin henkil\xc3\xb6kohtaisen uran ett\xc3\xa4 Deportivon seuran kannalta erinomaisia. H\xc3\xa4n pelasi Deportivossa seitsem\xc3\xa4n kauden aikana yli 200 liigaottelua voittaen my\xc3\xb6s Espanjan cupin kaudella 2001/02._NEWLINE_Elokuussa 2006 V\xc3\xadctor j\xc3\xa4tti Deportivon ja siirtyi Kreikan Superliigaan Panathinaikosin riveihin. Vastuu Kreikassa j\xc3\xa4i odotuksia niukemmaksi ja V\xc3\xadctor palasi Espanjaan syksyll\xc3\xa4 2007 siirrytty\xc3\xa4\xc3\xa4n Elcheen. H\xc3\xa4n teki Segundassa keskikastiin sijoittuneen Elchen kanssa jatkosopimuksen kes\xc3\xa4ll\xc3\xa4 2008, mutta p\xc3\xa4\xc3\xa4tyi lopulta perumaan sopimuksena ja lopetti pelaajauransa 32-vuotiaana kes\xc3\xa4ll\xc3\xa4 2008.\n_START_SECTION_\nUra valmentajana\n_START_PARAGRAPH_\nV\xc3\xadctor aloitti valmennusuransa joulukuussa 2010, kun h\xc3\xa4nest\xc3\xa4 tuli M\xc3\xadchelin apuvalmentaja Getafeen. H\xc3\xa4n toimi M\xc3\xadchelin apuvalmentajana my\xc3\xb6s Sevillassa ja Olympiakosissa, jossa he voittivat kaksi Kreikan mestaruutta. P\xc3\xa4\xc3\xa4valmentajadebyyttins\xc3\xa4 V\xc3\xadctor teki huhtikuussa 2015, kun h\xc3\xa4n nousi ex-seuransa Deportivo de La Coru\xc3\xb1an p\xc3\xa4\xc3\xa4valmentajaksi. V\xc3\xadctor luotsasi seuran kauden p\xc3\xa4\xc3\xa4tteeksi liigassa sijalle 16 ja seura s\xc3\xa4ilytti sarjapaikkansa. Kaudella 2015/16 Deportivo menestyi V\xc3\xadctorin alaisuudessa heikosti ja voitti kauden aikana vain kahdeksan liigaottelua. Yksi n\xc3\xb6yryytt\xc3\xa4vimmist\xc3\xa4 hetkist\xc3\xa4 oli 8\xe2\x80\x930 murskatappio FC Barcelonalle. Loppusijoitus oli 15:s ja Deportivo s\xc3\xa4ilytti paikkansa liigassa. Kauden j\xc3\xa4lkeen V\xc3\xadctor sai kuitenkin potkut teht\xc3\xa4v\xc3\xa4st\xc3\xa4\xc3\xa4n._NEWLINE_Kes\xc3\xa4kuussa 2016 S\xc3\xa1nchezista tuli Kreikan Superliigan Olympiakosin p\xc3\xa4\xc3\xa4valmentaja. Seuran pudottua Mestarien liigan pudotuspeleiss\xc3\xa4 israelilaiselle Hapoel Be\xe2\x80\x99er Shevalle sai espanjalainen pikaiset potkut jo elokuussa._NEWLINE_Marraskuun 2016 puoliv\xc3\xa4liss\xc3\xa4 V\xc3\xadctorista tuli Real Betisin p\xc3\xa4\xc3\xa4valmentaja. Betisin peli ei l\xc3\xa4htenyt suureen lentoon S\xc3\xa1nchezinkaan alaisuudessa, vaan Real Betis juuttui sarjan tyvip\xc3\xa4\xc3\xa4h\xc3\xa4n. Lopulta seurajohto erotti h\xc3\xa4net kaksi kierrosta ennen liigakauden p\xc3\xa4\xc3\xa4t\xc3\xb6st\xc3\xa4, kun CD Legan\xc3\xa9s oli murskannut Betisin 4\xe2\x80\x930.'